《奉酬韦嗣立祭酒偶游龙门北溪忽怀骊山别业…大僚之作》
唐代·崔泰之

关塞临伊水，骊山枕灞川。俱临隐路侧，同在帝城边。

谢公兼出处，携妓玩林泉。鸣驺喷梅雪，飞盖曳松烟。

闻琴幽谷里，看弈古岩前。落日低帏帐，归云绕管弦。

叨荣惭北阙，微尚爱东田。寂寞灰心尽，萧条尘事捐。

朝思登崭绝，夜梦弄潺湲。宿怀南涧意，况睹北溪篇。

作者简介：崔泰之，唐朝人，清河东武人。以职方郎中兼右史事预诛二张。开元中，封清河郡公，官工部尚书。追赠荆州大都督。